hy hy ru fi hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy en ru hy hy hy hy hy hy hy hy hy hy hy hy hy hy hy hy hy hy hy hy hy hy hy hy
Լավագույնը հարաբերությունների և սիրո մասին: Ռեալ ժամանակի պայմաններում:
Շատ ծնողներ շփոթվում են, երբ երեխան սկսում է հարցեր տալ այն մասին, թե որտեղից են հայտնվում երեխաները, ինչով են տարբերվում տղաները աղջիկներից կամ ինչ է սեքսը: Այդ և մի շարք այլ հարցերի նկատմամբ հետաքրքրությունը դառնում է հատկապես նկատելի, երբ որդին կամ դուստրը մտնում են դեռահասության շրջան: Եվ հաճախ այնպես է պատահում, որ ոչ թե ծնողները, այլ տեղեկատվության այլ աղբյուրները` ընկերները, հասակակիցները, լրատվամիջոցները և համացանցը, հանդիսանում են դեռահասի համար ավելի հեղինակավոր, քան ծնողական կարծիքը:
Այդ իսկ պատճառով, շատ կարևոր է, որ դեռահասներն ունենան սեփական առողջության, հարաբերությունների և շատ այլ հարցերի վերաբերյալ ճիշտ և վստահելի տեղեկատվության հասանելիություն, այդ թվում նաև համացանցում, որտեղ նրանք անցկացնում են իրենց ազատ ժամանակի զգալի մասը: Այդ նպատակով ստեղծվեց մասնագիտացված տեղեկատու հարթակը` teensLIVE կայքը:
Այս կայքի բոլոր նյութերը մշակված են մասնագետների` հոգեբանների և բժիշկների կողմից, հատուկ դեռահասների համար: Այստեղ կան տարբեր հարցերի պատասխաններ, այնպիսի հարցերի, որոնք կարող են հետաքրքրել Ձեր դեռահաս երեխաներին` աղջիկներին և տղաներին: Լուսաբանված թեմաներն են հարաբերություններ, հասունացում և մեծացում, ինչպես դիմակայել ճնշմանը և չենթարկվել ուրիշների ազդեցության, զերծ մնալ բռնությունից և շատ ու շատ այլ հարցեր: Եթե Ձեր հարաբերությունները որդու կամ աղջկա հետ մտերմիկ են և ընկերական, ուրեմն միասին ուսումնասիրեք թվարկած կամ այլ թեմաները, քննարկեք հոդվածները և նորությունները: Եթե զգում եք, որ դեռ պատրաստ չեք Ձեր երեխայի հետ բաց ձևով քննարկել նման թեմաներ, հնարավորություն տվեք նրանց ինքնուրույն դրանք ուսումնասիրելու` ապավինելով մասնագետների բազմամյա փորձին:
Բոլոր դեպքերում, այն, որ դուք այցելել եք այս կայք, նշանակում է, որ Ձեր երեխայի բախտը բերեց: Ձեր հետաքրքրությունը վկայում է երեխայի դաստիարակության, ներառյալ և նրա կարևորագույն բաղկացուցիչ մասի` սեռական դաստիարակության նկատմամբ պատասխանատու վերաբերմունքի մասին: Ոչ բոլոր մեծահասակներն են գիտակցում, որ այս գործընթացում կարևորագույն դերը պատկանում է հենց իրենց` ծնողներին:
Սեռական դաստիարակությունը իրենից ներկայացնում է շարունակական գործընթաց. մեկ երկար զրույցի փոխարեն ավելի նպատակահարմար են կարճ և հաճախակի զրույցները:
Սեռական դաստիարակությունն երեխայի ընդհանուր դաստիարակության մի մասն է: Այն նույնքան կարևոր է, ինչպես և երեխային սովորեցնել պահպանել անձնական հիգիենան, փողոցն ճիշտ անցնել կամ շփվել: Եթե դուք ցանկանում եք, որ ձեր երեխան մեծանա ոչ միայն ֆիզիկապես առողջ, այլ նաև կարողանա ճիշտ կառուցել հարաբերությունները, անհրաժեշտ է պատշաճ ուշադրություն դարձնել նաև սեռական դաստիարակության հարցերին:
ՍԵՌԱԿԱՆ ԴԱՍՏԻԱՐԱԿՈՒԹՅԱՆ ՇՐՋԱՆԱԿԸ (ՆԵՐԱՌՎՈՂ ԹԵՄԱՆԵՐԸ).
հարաբերություններ, ընկերություն, սեր, ամուսնություն և ընտանիքի կազմում, երեխաների ծնունդ և դաստիարակություն,
հոգևոր և բարոյական արժեքներ, մշակութային և սոցիալական նորմեր,
շփում, մերժելու և պայմանավորվելու ունակություններ, ճնշմանը դիմակայելու, ուրիշների ազդեցության չենթարկվելու, պատասխանատու որոշումներ կայացնելու հմտություններ,
գենդեր և գենդերային հավասարություն հասկացությունները, բռնության կանխարգելում և հաղթահարում,
կնոջ և տղամարդու անատոմիա և ֆիզիոլոգիա, սեռական հասունացում,
ինչպես պատրաստվել ծնող լինելուն, անցանկալի հղիության կանխարգելում և ընտանիքի պլանավորում,
հիվանդությունների կանխարգելում և վերարտադրողական առողջության պահպանում,
ռիսկային վարքագիծ և դրա կանխարգելում:
Այս թեմաները մասամբ դասավանդվում են դպրոցում, տարբեր առարկաների շրջանակներում: Մասնավորապես, Հայաստանում, ինչպես և մի շարք այլ երկրների դպրոցներում, 8-ից 11-րդ դասարաններում դասավանդվում է «Առողջ ապրելակերպ» առարկան, որտեղ ներառված են վերատադրողական առողջության, ՄԻԱՎ/ՁԻԱՀ-ին, սեռավարակներին, վնասակար սովորություններին և այլ հարցերին նվիրված թեմաներ: Շատ դպրոցներում անցկացվում են նաև ֆակուլտատիվ դասեր` նշված թեմաներով: Սակայն միայն ուսուցիչների ջանքերը բավարար չեն: Հենց ընտանիքում ճիշտ և ժամանակին սկսած սեռական դաստիարակությունը` երեխայի մոտ համընդհանուր մարդկային արժեքների, այդ թվում և ընտանեկան կյանքի արժևորման, առողջ և անվտանգ ապրելակերպի, սեփական և շրջապատողների առողջության և կյանքի նկատմամբ հարգալից վերաբերմունքի ձևավորման գրավականն է:
Այդ իսկ պատճառով փորձե՛ք սատարել Ձեր երեխային հասունացման շրջանում, դարձե՛ք նրա ընկերը, եղե՛ք բաց` երեխայի հետ ցանկացած, նույնիսկ ամենանուրբ և ինտիմ հարցերը քննարկելու համար: Երբ ծնողները քննարկում են սեռական հարաբերություններին վերաբերող թեմաները և անկեղծ պատասխաններ են տալիս իրենց փոքր և մեծ տարիքի երեխաների հարցերին, նրանք ոչ միայն տեղեկություններ են տրամադրում, այլ տալիս են դիրքորոշում և պատվաստում արժեքներ, որոնք կօգնեն երեխաներին մեծանալ առողջ, հաջողակ և երջանիկ:
Ընտանիքում սեռական դաստիարակության գործընթացն ավելի հաջող և արդյունավետ դարձնելու համար ձգտեք ստեղծել բարյացակամ մթնոլորտ, հիմնվելով հաջողված շփման հետևյալ կանոններին, երբ.
ծնողները հանդիսանում են լավ լսողներ,
ծնողները երեխայի հարցերին տալիս են ճիշտ և անկեղծ պատասխաններ,
երեխան ունի սեռական հարցերի վերաբերյալ սեփական կարծիք ունենալու և այն ազատ արտահայտելու իրավունք, առանց վախենալու, որ դա կբերի ծնողի բարկանալուն կամ պատժի,
ծնողները չեն պարտադրում շատ խիստ և ոչ ճկուն վարքագծային նորմեր,
երեխան զգում է, որ ծնողները լսում են նրան, հասկանում են և սատարում:
Ավելի մանրամասն տեղեկություններ այն մասին, թե ինչպես պատրաստվել, որպեսզի սեռական դաստիարակության գործընթացն լինի հարմարավետ և՛ Ձեր, և՛ երեխայի համար` ստանալով մասնագիտական պարզ խորհուրդներ, կարելի է այս կայքերից (ռուսալեզու աղբյուրներ):
Իսկ եթե դուք ունենաք մեր նյութերի հետ կապված հարցեր կամ առաջարկություններ, կապնվեք մեզ հետ: Մենք սիրով կանդրադառնանք Ձեր առաջարկություններին, որպեսզի էլ ավելի լավ, հասկանալի և մատչելի դարձնենք կայքում տեղադրված տեղեկատվությունը:
Կապ հաստատել մեր հետ
Մոտակա դեռահասներին բարյացակամ կլինիկաներ / կենտրոններ
Մեզ ուղարկած հարցերի պատասխանները
© 2022 teenslive.am / «Արաբկիր» բժշկական համալիր - Երեխաների և դեռահասների առողջության ինստիտուտ: Բոլոր իրավունքները պաշտպանված են:
Կայքը ստեղծվել է TEENSLIVE.INFO կայքի նյութերի հիման վրա, ԿՏՏԻ ՅՈՒՆԵՍԿՕ-ի հետ համագործակցությամբ, ՅՈՒԷՆԷՅԴՍ տեխնիկական օգնության ռեգիոնալ ծրագրի շրջանակներում: Կայքը պատրաստվել է eWorks-ի կողմից:
Այս կայքում ներկայացված տեղեկատվությունը և կարծիքները կարող են չհամընկնել ՅՈՒՆԵՍԿՕ-ի և ՅՈՒԷՆԷՅԴՍ տեսակետների հետ:
Կայքում օգտագործված անվանումները և ներկայացված նյութերը չեն հանդիսանում ՅՈՒՆԵՍԿՕ-ի կարծիքը` որևէ երկրի, տեղանքի, քաղաքի կամ շրջանի, ինչպես նաև նրանց համապատասխան կառավարման օրգանների իրավական կարգավիճակի, բաժանման կամ սահմանների վերաբերյալ:
Կայքում տեղադրված նյութերը երաշխավորվել են Կրթության և գիտության նախարարության կողմից որպես ուսումնաօժանդակ նյութ`«Առողջ ապրելակերպ» դասընթացի համար: